
В истински празник се превърна честването на Бабинден от членовете на Тракийско дружество „Екзарх Антим I“ с председател Тодор Ангелов. Наследниците на тракийски бежанци отбелязаха по стар стил денят, в който се отдава почит на бабата акушерка. Те изпълниха обичаи от незапомнени времена, които се правят по време на празника, както и наричания за здраве и дълголетие.
Домакин на тържеството бе туристически комплекс „Божура“ в Средец. Уважаваният собственик, бизнесмена Георги Манев лично поздрави всички присъстващи дами за празника като им каза, че винаги са добре дошли в дома му. Манев е почетен член на ТД „Екзарх Антим I“ и винаги е помагал на дружеството.
Според традицията Бабинден започна със символично раждане и къпане на бебето. Дамите от тракийски клуб „Моряк“ изпълниха традиционните обичаи за празника, които продължиха с гощавка на младата булка и дарове за бабата акушерка.
Дамите от тракийски клуб „Надежда“ в Сарафово разказаха за етимологичното значение на лексемата баба и звученето и в различните краища на България.
Празникът продължи с надигравания, в които се включиха много от гостите на празника, които наброяваха над 150 човека. Впечатляващо е, че бързата странджанска ръченица повдигна духа на дамите и играта продължи много дълго време, а като символичен победител бе избран единственият осмелил се да се включи в надпреварата мъж.
Празничният ден завърши с томбола, а наградите за нея бяха осигурени от председателя на дружеството Тодор Ангелов. Много от присъстващите си тръгнаха със сувенирни награди, музикални дискове на народните певци Васил Инджов и Стоян Ганчев, картички за безплатно посещение на Петрова нива, както и такива за безплатно посещение на Одринската крепост.
В края на Бабинден председателят на ТД „Екзалх Антим I“ Тодор Ангелов благодари на всички дами за празничния ден. Пожела им дълъг живот, крепко здраве и неспирна любов към българските традиции и обичаи, които да предават на внуци и правнуци. Ангелов, който е председател и на Постоянната комисия по „Култура“ към Общински съвет Бургас, сподели, че през тази година ще има много забележими събития под патронажа на Общината, на които всички дами могат да се чувстват поканени.
 

